Wrun[t]lyke bouelinghe vormagh ynne alles gudes stedes to vorne. Ersamen vorsichtigen borgermeisteren vnde radmannen der stadt Reuele, wetet, leuen heren, de schryffte, de ghy my hebben gesanth, de hebbe ik wol vor stan, dar ghy my ynne schryuen alzo van den xij(c) marc, dar myner husfrowen kyndere ys aff tho ghedegedyngeth v(c) marc, vnde dat ander schal ik hebben vnde de renthe; jn welken jwen breuen gy schryuen, ghy wyllen my lathen volgen vnde auer antwerden, dat auer ghe ghelt, dat mer ys wen de v(c) marc, de myner hus vrowen kindere to gedegedynget synt alzo van myner hus vrowen vader medeghyft weghen, dar ghy up begheren eyn nuchafftich tovorsich[t] vor namanynghe van der stadt Stockholm effte van Abow. Leuen vrundes, so schale ghy wethen, dat my nych[t] gevallen ys den ij steden edder landen to wanende. Dar vmme wyl ik jw van dar neyn tovorsych[t] brynghen. Leuen vrunde, ik meyne, gy lethen jw wol noghen an anderen steden, de myt jw yn der hense syn, dar ik my dencke to settetdende(!) vnde to wanende, vortmer alzo vmme myner husfrowen broder ghelt, dat my dat volghen schal na Lubbeschen rechte wat my bohort. So hape ik des to Gade, wen myner husfrowen vaders testament vnde syn laste wylle her vor kumpt, dat gy yn jweme rade hebbet, so hape ik to Gade, dat Lubbesche recht nych[t] schal to steden, dat de ander kiindere Gert Wytthen ghelick myner husfrowen erwen schalen. Dar vmme, leuen heren, besynnet jw wol vnde geuet myner husfrowen en beter antwert wen ghy auer iiij iaren deden, dat se mach to wethen kryghen vnde rekenschop na eren seligen broder dat nouvesthe na rechte, vp dat de to vorsichten dar up luden muchten, de ik jw brynghen solde, wenthe, leuen vrundes, my ys so gheleghen up disse tydt, dat ik suluen nycht kamen kan, ock en kan ik hir nycht her senden lude vp sware therynghe, alzo gy er geschreuen hebben her Jwar Axczelson, gy en kunden nene sware terynge don vmme der saken wyllen. Doch, leuen vrundes, bewyset mi by myner husfrowen dat, dat eyns to eneme ende kunde sclan; dat were alzo gudt vor jw vnde jwen, alzo id is vor my vnde de mynen. Hir mede syt, leuen heren, deme almechtigen Gade bevalen. Gheschreuen jn vigilia [un]decem mille millium (= virginum), jn Abow. Wylhelm van deme Velde. Adress: Den ersamen vorsichtigen heren borgermeisteren [vnde] radtmannen der stadt Reual mit ganzer ersamheit.